Þingræður haldnar á Alþingi Íslendinga



Herra forseti. Við, sem skipum minni hl. samgmn., viljum freista þess, að breytt verði 4, gr. frv. um skipun þessarar nýju stjórnar fyrir Skipaútgerð ríkisins. Við leyfum okkur því að flytja hér skriflega brtt. svo hljóðandi, með leyfi hæstv. forseta: „Alþingi kýs hlutfallskosningu þrjá menn í stjórnarn. Skipaútgerðarinnar til 4 ára í senn, samgmrh. skipar einn þeirra formann. Ráðh. ákveður laun stjórnarn. Verkefni stjórnarn. er að taka, undir yfirstjórn rn., sameiginlegar ákvarðanir um öll meiri háttar mál, er varða rekstur Skipaútgerðarinnar, þ. á m. áætlanir um ferðir skipanna, um far- og farmgjaldataxta, um meiri háttar viðgerðir og endurbætur á skipum, húsakynnum eða tækjum, um vátryggingar skipanna, um breytingar á rekstri, þar með talið um kaup eða sölu á skipum, öflun tilboða í því sambandi og mat á tilboðum, sem berast kunna. Nefndin skal halda gerðabók, sem löggilt er af rn.“ Ég vænti þess, að hv. forseti leiti afbrigða fyrir þessari skriflegu brtt., svo hún geti komið til umr.



Herra forseti. Við 2. umr. um þetta mál hér fyrr í dag var felld, að viðhöfðu nafnakalli, brtt. frá mér og tveim öðrum þm. við 3. gr. frv. um að fella niður ráðgerða undanþágu frá framtalsskyldu skuldabréfanna og spariskírteinanna, sem um ræðir í frv. Satt að segja furðar mig mjög á þessari afstöðu þessarar hv. d., því ég get með engu móti séð, hvaða rök hníga að henni. Ekki getur það verið vegna þess, að menn óttist, að skuldabréfin verði síður seljanleg. Ég lýsti fyrr í dag þeim kjörum, sem þau eru boðin út á, og því, hvað vísitöluákvæðin hafa þegar hækkað þau mjög í verði og gert þau aðgengileg í samanburði við sparifjársöfnun í bönkum, ekki sízt þar sem verðtrygging sparifjár, sem hér hefur þó verið samþykkt, virðist ekki ætla að verða framkvæmanleg, a.m.k. ekki alveg á næstunni. Nú, varla getur ráðið þessari afstöðu heldur umhyggja fyrir þeim, sem þurfa að fela fjármuni sína, ég trúi því ekki. Það er einu sinni búið að samþykkja hér möguleika manna til þess að öðlast fyrirgefningu synda, ef svo mætti segja, í sambandi við brot á skattalögunum, og ég sé enga ástæðu til þess að gera það aftur, en auk þess er búið að samþykkja og selja ríkisskuldabréf, sams konar og hér um ræðir, fyrir 250 millj. kr. Ég þykist þvert á móti fullviss um það, að hæstv. fjmrh. a.m.k., og þá væntanlega aðrir ráðherrar og stjórnarsinnar líka, séu fullir af áhuga fyrir því að hafa hendur í hári skattsvikara og herða skattaeftirlitið og koma á betra siðferði í fjármálum, enda sannast sagna engin vanþörf á því. Ég trúi því, sem þessir ágætu menn hafa sagt um það, og er ekki ástæða til annars. Þess vegna hef ég ásamt hv. 1. þm. Norðurl. v. og hv. 5. þm. Austf. viljað freista þess að fá hér nokkra lagfæringu á með því að bera fram skriflega brtt. nú við 3. umr. málsins um það, að skuldabréfin og spariskírteinin skuli skráð á nöfn eigenda. Með því móti væri skattaeftirlitið auðveldað. Úr því að komið hefur í ljós, að hv. meiri hl. vill ekki lögleiða framtalsskyldu, þá er hér farið þess á leit, að nafnskráning verði upp tekin til þess að auðvelda skattaeftirlitið, auk þess sem það er beggja hagur, bæði hins opinbera og þeirra, sem spariskírteinin kaupa og ekkert hafa að fela og engu að leyna. Ég treysti því, að hæstv. forseti vilji leita afbrigða fyrir þessari till., svo hún geti komið til umræðu og afgreiðslu nú við 3. umr.

forseti (SB): Þar sem þetta verður væntanlega síðasti fundur hv. þd. að þessu sinni, leyfi ég mér að þakka öllum hv. þdm. góða og drengilega samvinnu við mig sem forseta á liðnum vetri og því kjörtímabili, sem nú er á þrotum. Jafnframt leyfi ég mér að óska hv. þdm. og fjölskyldum þeirra alls velfarnaðar. Utanbæjarþm. óska ég góðrar heimferðar og heimkomu. Að lokum vil ég óska öllum hv. þdm. gleðilegs sumars, árs og friðar.



Ég vil fyrir hönd okkar þdm. þakka hæstv. forseta fyrir góðar óskir í okkar garð. Ég vil þakka honum fyrir gott samstarf við okkur þm. og góða og röggsamlega fundarstjórn. Ég vil óska honum og fjölskyldu hans gleðilegs og góðs sumars og bið hv. þm. um að taka undir óskir mínar til forseta með því að rísa úr sætum. - Dm. risu úr sætum.

Forseti (SB): Ég þakka hv. 5. þm. Austf. fyrir hlýleg orð í minn garð og minnar fjölskyldu og öllum hv. þdm. fyrir að hafa tekið undir þær, endurtek svo árnaðaróskir mínar í garð hv. þdm. og segi fundinum slitið.